AQSh pochta xizmati "risoladagidek" ishlashga so'z bermoqda 
Prezident saylovlari oldidan Amerika bo'ylab pochta vaqtida yetib kelmasligi, ovozlar sanog'ida muammolar bo'lishi mumkin, degan xavotir kuchli. 
"Pochta orqali yuborilgan ovoz varaqalari o'z vaqtida manzilga yetkaziladi va xizmatimiz risoladagidek ishlaydi", - deya so'z bermoqda DeVoy. Tizimda boshlanayotgan islohotlar, ko'plab demokratlar nazarida, Oq uyning saylovoldi nayrangi. Lekin DeJoy deydiki, saylov oldidan hech qanday o'zgarish rejalanmagan. Shu yilning iyun oyida ish boshlagan DeVoy Donald Tramp prezidentlikka saylanishi uchun moliyaviy yordam ko'rsatgan badavlat amerikaliklardan biri. Tramp kampaniyasiga u 1,2 million dollar hissa qo'shgan, Respublikachilar partiyasi fondiga esa 1,3 million dollar tashlagan. "Davlat pochta xizmati saylov bilan bog'liq har qanday hajmdagi yukni tashishga hozir", - deydi u. "Hozirdan saylov kunigacha, Amerika ommasi bilsinki, saylov pochtasi bizning ishonchli xizmatimiz orqali yetkaziladi va bu bizning asosiy ishimiz". Pandemiya sabab aksariyat saylovchilar ovozni pochta orqali berishi kutilmoqda. Ayrim shtatlarda jarayon sentabrda boshlanadi, ayrimlarida esa oktabrda. Prezident Tramp va rafiqasi Melaniya Tramp ham ovozni Florida shtatidagi uyidan pochta orqali bermoqchi. Biroq Trampning fikricha, bu tarzda keng ko'lamda ovoz berish ishni murakkablashtiradi va natijaga salbiy ta'sir qiladi. DeJoy yaqin kunlarda Kongressda hisobot berishi kutilmoqda. Pochta xizmati xodimlari saylov oldidan ko'proq ishlashiga to'g'ri keladi. Vakillar palatasi unga 25 million dollar qo'shimcha mablag' ajratishni taklif qilmoqda. Palatada hukmron demokratlar tizimda saylov oldidan o'zgarishlar qilmaslikka chaqirmoqda. Senatda respublikachilar ko'pchilik ekan, ular ham davlat pochtasini quvvatlash harakatida lekin demokratlar bilan hozircha murosa qilinmagan.